Þingræður haldnar á Alþingi Íslendinga



Herra forseti. Ég verð nú að undrast yfir því, að hæstv. forseti skuli taka þetta mál hér til meðferðar. Það er verið að útbýta málinu. Það fylgir engin grg. þáltill. og það er vitanlega nauðsynlegt, að þetta mál verði upplýst, svo að menn geti undirbúið sig undir bæði umr. og afgreiðslu þessa máls hér. Ég tel því alls ekki viðeigandi að taka þetta mál fyrir. 



Ég verð mjög að taka undir það með hv. þm. Barð., að mér finnst, að þetta mál beri hér harla einkennilega að. Það er verið að ljúka hér fundi í Sþ., og einmitt í þeirri sömu andrá sem hæstv. forseti er að slíta fundinum, þá er útbýtt nýju þskj., og hæstv. forseti lýsir jafnframt yfir, að fundur verði settur þá þegar að loknum þessum fundi, sem ekkert er við að athuga út af fyrir sig, því að slíkt er oft gert. En þegar þess er gætt, að á þeim fundi er tekið fyrir það sama þskj. sem útbýtt er, þegar verið er að slíta fundinum, þá brýtur þetta algerlega í bága við þingvenjur, - sennilega venju, sem gilt hefur á Alþ. síðan það var endurreist, því þegar svo ber að, að fundur er settur að nýju, þá er það ekki, svo að ég muni til, nokkurn tíma gert, nema þá til þess að ljúka þeim málum, sem verið hefur verið með og hraða þarf af einhverjum sérstökum ástæðum. En að taka fyrir nýtt mál, sem enginn þm. hefur áður augum litið fyrr en á þeirri sömu stundu sem fundinum er slitið, slíkt er alger nýlunda. Ég verð að segja það, að alþm. ber skylda til að vera það fastir í formum um reglur, er snerta málsmeðferð á Alþ., að þeir láti ekki bjóða sér upp á slíkt, því að til þess eru mál lögð fyrir á Alþ., að alþm. á að gefast til þess fullkomið tóm að gera sér grein fyrir efni og innihaldi þessara mála, áður en þeir greiða um þau atkv. En að ætlast til þess, að ekkert slíkt tóm gefist, eins og hér er ætlazt til, og leggja þetta mál svona gersamlega fyrirvaralaust fyrir og heimta svo sennilega atkv. um það á þeirri sömu stundu, slíkt er aðferð, sem Alþ. ber nauður til að taka fyrir, að nokkrum forseta leyfist að beita gagnvart þm. Þess vegna mótmæli ég alveg gersamlega þessari aðferð, sem hér er viðhöfð um framlagningu þessa máls.

Forseti (JPálm): Ég verð að lýsa mikilli undrun yfir þeim mótmælum, sem hér hafa komið fram, því að það er ekkert nýtt í sögunni, að það sé settur fundur hvað ofan í annað, og hér hefur ekkert gerzt annað en það, að það er stungið upp á því af mér sem forseta á nýjum fundi, að það fari fram ein umr. um þessa till., og það gerði enginn athugasemd við það, hvorki hv. þm. Borgf., hv. þm. Barð. né neinn annar.  Það verður borið upp, hvort menn vilja veita afbrigði fyrir till.



Herra forseti. Ég neita því, sem hér hefur komið fram í umr. utan dagskrár út af þessu máli, að það sé alveg óvenjulegt, að nýtt mál sé tekið strax fyrir. Við hv. þm. Borgf. höfum verið svo oft á þingi, að við vitum báðir mjög mörg dæmi þess, - ekki eitt, heldur mjög mörg dæmi þess. Ég neita því enn fremur, að þetta mál sé hv. þm. ókunnugt. Það er öllum hv. þm. ákaflega vel kunnugt. Ég neita því í þriðja lagi, að það fylgi engin grg. till., eins og hv. þm. Barð. segir. Þó að grg sé ekki löng, þá tekur hún allt það fram, sem þarf að segja um þetta mál í raun og veru. Ég segi já.



Herra forseti. Þó að ég álíti þetta mál vera þess eðlis, að það mætti vel leyfa að ræða það hér á Alþingi og ég gæti vel greitt fyrir því, að það yrði gert, þá vil ég þó mótmæla því, að þetta sé það mest aðkallandi mál, sem hafi legið og liggi fyrir þessu þingi og þurfi að hraða meir en nokkrum öðrum málum. Og með tilliti til þess, að þetta mál hefur ekki borið að sem einhverja þjóðarógæfu í dag eða á þessari stundu, að Hótel Borg hafi verið lokað, - það hefur gerzt fyrir hálfum mánuði eða þrem vikum, - þá mótmæli ég þessari aðferð hér um allan hraða á þessu máli og tek undir með hv. þm. Borgf. um það. Ég mun þess vegna ekki greiða fyrir því, að málið verði hér tekið fyrir nú, og segi nei.